Cristian Popescu Piedone este candidatul Partidului Umanist Social Liberal (PUSL) la Primăria Capitalei. La începutul campaniei electorale, Piedone a figurat pe primul loc în sondajele de opine, dar după înscrierea în cursă a Gabrielei Firea acesta a coborât pe poziția a treia, după candidata susținută de PSD și după Nicușor Dan, actualul primar al Bucureștiului.
În ultimii ani, Piedone a bifat mandate la Primăria Sectorului 4 și la cea a Sectorului 5. În 2020, înainte de alegerile locale, acesta a fost angajat ca director la o societate comercială numită Brai-Cata SRL, de la care a încasat un venit anual de 99.430 lei, conform declarației de avere completate de Piedone în noiembrie 2020. Și fiica lui Piedone, Ana Maria, a fost angajată ca secretară la Brai-Cata SRL, potrivit declarației de avere din februarie 2021.
Brai-Cata SRL este specializată în colectarea și reciclarea deșeurilor electrice, electronice și electrocasnice. Pe 6 noiembrie 2023, la Tribunalul București a fost înregistrat dosarul de insolvență al Brai-Cata SRL, în care societatea comercială figurează drept debitor, conform datelor consultate de FANATIK pe portalul instanțelor de judecată.
Creditori sunt Direcția generală de impozite și taxe locale a Sectorului 6, Cesionar – BDT Refuse Truck Rent SRL, City Insurace SA -în faliment- prin lichidator CITR filiala Cluj SPRL, Mud Recycling SRL și Cedent – Hyper Business Promotion SRL. Pe 24 aprilie 2024, instanța a admis cererea de insolvență a Brai-Cata SRL.
Termenul limită pentru înscrierea la masa credală este 10 iunie 2024, iar administrator judiciar provizoriu este DS INSOLV SPRL. În dosar se arată că urmează a se opera ridicarea de drept a dreptului de administrare al Brai-Cata SRL, constând în dreptul de a-și conduce activitatea, de a-și administra bunurile din avere și de a dispune de acestea, situație în care conducerea integrală a activității debitorului revine administratorului judiciar.
Acesta are sarcina să dea dispoziție tuturor băncilor la care Brai-Cata SRL are disponibil în conturi să nu dispună de acestea fără un ordin al judecătorului sindic sau al administratorului judiciar, obligația de înștiințare a băncilor revenindu-i administratorului judiciar, în cazul în care operează ridicarea de drept a dreptului de administrare.
S-a mai pus în vedere administratorului judiciar să convoace adunarea generală a acţionarilor/asociaţilor sau membrilor persoanei juridice pentru desemnarea administratorului special în termen de maxim 10 de zile de la notificarea deschiderii procedurii de către administratorul judiciar provizoriu.
De asemenea, instanța a mai pus în vedere administratorului judiciar să efectueze în 60 de zile de la data pronunțării prezentei hotărâri inventarierea bunurilor debitorului, să întocmească şi să depună la dosar, în termen de 20 de zile de la desemnare, raportul prevăzut la art. 92 alin. 1 din Legea nr. 85/2014 (privind procedurile de prevenire a isolveției și de insolvență), și în termen de 40 de zile de la desemnare, raportul prevăzut la art. 97 din aceeași lege.
Termenele limită sunt următoarele: termenul limită pentru înregistrarea cererii de admitere a creanţelor asupra averii debitorului – 10.06.2024; termenul de verificare a creanţelor, de întocmire şi publicare în BPI a tabelului preliminar de creanţe – 01.07.2024; termenul de definitivare a tabelului creanţelor – 26.07.2024; data primei şedinţe a adunării generale a creditorilor – 08.07.2024.
Următorul termen al dosarului a fost stabilit pentru 18 septembrie 2024. Conform site-ului ANAF, consultat de FANATIK, datoriile Brai-Cata SRL la bugetele de stat erau de 45.700.649 lei la 31 martie 2024. Firma nu și-a depus încă la Ministerul Finanțelor rezultatele pe 2023. În 2022, datoriile totale ale firmei erau de 112.307.212 lei, în condițiile în care cifra de afaceri a fost de 110.424.751 lei, iar profitul net de 227.928 lei.
Față de anul 2017, când datoriile erau de 10.279.811 lei, acestea au devenit de 10 ori mai mari în 2022. Creșterea datoriilor a fost constantă în această perioadă: 25.451.602 lei (în 2018), 45.157.927 lei (în 2019), 76.914.826 lei (în 2020), 97.340.330 lei (în 2021). Cel mai bun an al firmei Brai-Cata SRL a fost 2016, când s-a înregistrat un profit net de 1.027.485 lei la o cifră de afaceri de 12.156.441 lei.